"4.11.2 Sekao se sengwe sa Tsa botshelo jwa moswi TSA BOTSHELO JWA MOSWI Moswi Monnafela Dije o belegwe ka kgwedi ya Motsheganong e tlhola malatsi a le marataro ka ngwaga wa 1946 mo motseng wa Matile. Ke ngwana wa bobedi wa baswi rre le mme Pule le Dimakatso Dije. O kolobeditswe a bo a tlhomamisiwa mo kerekeng ya Luthere gona kwa Matile. O simolotse dithuto tsa gagwe mo sekolong se se potlana sa Matile mme a tsweletsa dithuto tsa gagwe kwa motseng wa Orlando, mo porofenseng ya Gauteng. O weditse dithuto tsa gagwe kwa sekolong se segolo sa Orlando, morago a ya go katisetswa dithuto tsa borutabana kwa Kholetšheng ya borutabana ya Hebron. O simolotse tiro ya borutabana ka ngwaga wa 1962 mo sekolong sa Tlotlego kwa Moletsane, morago ga go falola dithuto tsa yunibesithi, a iponela tlhatloso go nna tlhogo ya lefapha ya dipuo tsa bantsho. Moswi o ne a itsiwe thata ka bokgoni jwa gagwe mo dirutweng tsa Setswana le Hisetori. O ne a itsiwe gape ka matsetseleko a gagwe a go katisa ditlhopha tsa kgwele ya dinao. O tsene mo lenyalong le le boitshepo le Mponeng, Prudence Madiba mme ba segofadiwa ka barwa ba le babedi le morwadi a le mongwe. Moswi o rotse tiro ka ngwaga wa 2009 e le mogokgo kwa sekolong se segolo sa Ithuteng. O tlogela lefatshe le le ka kwano Seetebosigo a tlhola malatsi a le some le bobedi 2019 morago ga bolwetse jo bokhutshwane. O tlogela mosadi le bana ba babedi e bong Olehile le Keneilwe, ditlogolo tse pedi le bomorwarraagwe ba le bararo. ROBALA KA KAGISO MOTLHABANE! NNA KE DIALA PHOKENG KOKOMANE YA MONNA YO O TLHOGOKGOLO. ROBALA KA KAGISO MOFOKENG. 34 KAEDI YA GO RUTA LE GO KWALA DITLHANGWA TSA BOITLHAMEDI LE TSA TIRISANO | SETSWANA"